|  |  |
| --- | --- |
|   | Suunnitelmat 4 § / 2021 |

Sairaalakatu, katu-ja hulevesisuunnitelman hyväksyminen

Selostus
Kaupunkirakennelautakunta hyväksyi Sairaalakadun katu- ja hulevesisuunnitelman nähtäville 16.6.2021. Nähtävillä oloaikana suunnitelmaan jätettiin yksi muistutus ja se löytyy tämän päätöksen liitteenä.

Muistutus

Muistutuksessa nostetaan esille verkostotarkastelujen puutteellinen käsittely, koska eri vaihtoehtoja ja niiden konkreettisia vaikutuksia ei ole esitetty. Lisäksi muistutuksessa todetaan, että hankkeen toiminnalliset ja ympäristövaikutukset jäävät arvailujen varaan, sekä lisäksi yritysvaikutusten arviointi on puutteellinen. Muistutuksessa otetaan kantaa myös alueen asiakas- ja asukaspysäköintiin sekä polkupyöräpysäköintiin. Lisäksi muistutuksessa todetaan, että Matkustajasatamasta alkavan Kauppakadun historiallinen arvo tulisi säilyttää ja Sairaalakadun pyöräkatuosuus tulisi käsitellä pihakatualueena eikä läpiajoväylänä toimivana pyöräilybaanana.

Vastine

*Verkostotarkastelut*

Kuopion keskustan liikennejärjestelyjen kehittämisperiaatteet on määritetty vuonna 2006 hyväksytyssä Kuopion keskustan osayleiskaavan liikenneselvityksessä. Kuopion keskusta-alueen liikenteen yleissuunnitelman laatiminen käynnistettiin jatkosuunnitteluna em. päätöksen pohjalta ja se hyväksyttiin vuonna 2008. Selvityksissä määritettiin, että jalankulun ja pyöräilyn uutena, keskustan läpi johtavana pääreittinä kehitetään itä-länsisuunnassa Kauppakatua. Lisäksi pyöräliikenteen verkkohierarkiaa on käsitelty muun muassa Kaupunkirakenne 2030-luvulle -selvityksessä (2015), Seudullisten pyöräilyväylien opastuksen yleissuunnitelmassa (2015), Kuopion pyöräilyn edistämisohjelmassa (2019) sekä Kuopion pyöräväylien verkostotarkastelussa (2019).

Nämä lukuisat hyväksytyt selvitykset ja suunnitelmat ohjeistavat kaupungin liikenteellisten ratkaisujen toteutumisen. Näiden selvityksien ja suunnitelmien yhteydessä on tehty tarvittavat verkostotarkastelut vaikutuksineen, ja näiden perusteella jalankulku- ja pyöräliikennettä ohjataan pitkäjänteisellä kehittämisellä Niiralankadulta Sairaalakadulle ja edelleen Kauppakadulle yhdistyen torin alueen kävelykeskustaan. Kävelykeskustasta jalankulku- ja pyöräilyväylät jatkuvat tulevaisuudessa aina matkustajasatamaan saakka.

Lisäksi mainittakoon, että Kuopion kaupunkistrategiassa (2017) on asetettu tavoitteeksi kehittää yhdyskuntarakennetta ja liikennejärjestelmää niin, että ne tukevat päästötöntä liikennettä ja edistävät asukkaiden terveyttä ja hyvinvointia sekä parantavat saavutettavuutta. Kaupungin resurssiviisausohjelman (2017) tavoitteina on saada Kuopiosta Suomen paras sähköpyöräilykaupunki sekä kasvattaa kävelyn ja pyöräilyn kulkutapaosuutta. Pyöräilyn kulkutapaosuuden kasvu on asetettu tavoitteeksi myös pyöräilyn edistämisohjelmassa (2019).

Vuosina 2017-18 saneeratussa Niiralankadussa on huomioitu tulevaisuuden nopea pyöräväyläyhteys keskustaan, Sairaala- ja Kauppakadun kautta.

*Vaikutustenarviointi*

Katusuunnitelman yritysvaikutuksista on keskusteltu Sairaalakatu-Kauppakatu varren yrittäjien kanssa 13.12.20218 pidetyssä tilaisuudessa.

Vaikutustenarviointia on täydennetty. Erillinen vaikutusten arviointilomake löytyy liitteenä.

*Asukas-, asiakas- ja pyöräpysäköinti*

Kuopion keskustapysäköinnin yleissuunnitelmaan on kirjattu, että ydinkeskustan asukaspysäköinti ohjataan pysäköintilaitoksiin.

Sairaalakadun katusuunnitelmassa on esitetty, että pyöräkatuosuudella, välillä Valkeisenkatu – Kauppakatu, kadun varren pysäköintipaikkojen määrä vähenisi 29:stä autosta 11:een. Mutta välillä Kauppakatu - Minna Canthin katu, kadun varren pysäköintipaikkojen määrä pysyisi nykyisellään, eli 32 autossa. Kadunvarsipysäköinti on nykyisellään sallittu asukaspysäköintitunnuksella (alue G) ja/tai 1-3 tuntia pysäköintikiekolla. Tulevaisuudessakin asukas- ja asiakaspysäköinti turvataan asukaspysäköintitunnuksin ja pysäköintikiekoin. Alueen kadunvarsipysäköinnin paine on pienentynyt, kun oppilaitoksen ja sairaalan toiminta on lakannut. Tilalle on tullut ja on tulossa lisää täydennysrakentamista, jonka myötä kohteisiin rakentuu kaksi pysäköintihallia.

Pyöräparkkeja ei ole Sairaalakadulle esitetty katualueen ahtauden vuoksi. Lähtökohtaisesti jokaisen kiinteistöjen tulisi toteuttaa ne itse tontillaan. Sairaalakadun kiinteistöissä, joissa liikehuoneistoja sijaitsee, on asiakkailla mahdollisuus pysäköidä pyörä tontin puolelle, koska seinälinjat eivät näissä kiinteistöissä sijaitse tontin rajalla.

Suunnittelupalveluissa on käynnissä pyöräpysäköinninkehittämissuunnitelma ruutukaavakeskustan alueelle. Kiinteistötietojen perusteella Sairaalakadulla ja Kauppakadulla pyöräpysäköintitarpeet ovat pääosin kivijalkayrityksiin kohdentuvia. Teatterin pyöräpysäköinnin kehittäminen on noussut tässä yhteydessä esille.

*Historiallinen arvo ja pihakatu*

Sairaalakadun alkuperäinen katusuunnitelma on vuodelta 1954. Vuonna 1980 katu on aukaistu koko pituudeltaan vesijohdon rakentamisen myötä. Kadun saneerauksella katualue saadaan jäsenneltyä toimivammaksi, lisäksi katupuut tuovat alueelle vehreyttä ja viihtyisyyttä.

Pyöräkadun 20 km/h nopeusrajoitus vähentänee alueen moottoriajoneuvojen läpiajoliikennettä. Toteutus pihakaturatkaisuna sekoittaisi jalankulkijat, pyöräilijät ja moottoriajoneuvot yhteiseen tilaan. Pyöräkaturatkaisuna katu palvelee turvallisemmin kaikkia kadunkäyttäjiä, kun jalankulkijat ovat erillisillä jalkakäytävillä ja pyöräilijät ja moottoriajoneuvot ajoradalla.

Päätös
Hyväksyn Sairaalakadun katu- ja hulevesisuunnitelman ilman muistutuksessa esitettyjä muutoksia.

Toimivallan peruste
Kaupunkiympäristön palvelualueen toimintasääntö § 10.

|  |  |
| --- | --- |
| Jari Kyllönen |   |
| apulaiskaupunginjohtaja |   |

Asiakirja on allekirjoitettu koneellisesti Kuopion kaupungin asian-
hallintajärjestelmässä. Allekirjoituksen oikeellisuuden voi todentaa kirjaamosta.

Valmistelija

|  |
| --- |
| Kati Toikkanen, puh. +358 44 718 5083 |

etunimi.sukunimi(at)kuopio.fi

Liitteet Oikaisuvaatimusohje

|  |
| --- |
| 838672019 Muistutus. |
| 8386/2019 KS\_Sairaalakatu. |
| 8386/2019 Vaikutusten\_ennakkoarviointi. |

Tiedoksi

|  |
| --- |
| Kaupunginhallitus  |
| Kaupunkirakennelautakunta  |
| Muistutuksen tehneelle |

Nähtävänäolo Päätös on yleisesti nähtävänä Kuopion kaupungin verkkosivuilla www.kuopio.fi/paatoksenteko 7.9.2021

**Liite A kuntalain mukainen oikaisuvaatimusohje**

 Tähän päätökseen tyytymätön voi tehdä kirjallisen oikaisuvaatimuksen. Päätökseen ei saa hakea muutosta valittamalla tuomioistuimeen.

**Oikaisuvaatimusoikeus**

Oikaisuvaatimuksen saa tehdä

* se, johon päätös on kohdistettu tai jonka oikeuteen, velvollisuuteen tai etuun päätös välittömästi vaikuttaa (asianosainen) sekä
* kunnan jäsen.

**Oikaisuvaatimusaika**

 Oikaisuvaatimus on tehtävä **14 päivän kuluessa** päätöksen **tiedoksisaannista**.

Oikaisuvaatimus on toimitettava oikaisuvaatimusviranomaiselle viimeistään määräajan viimeisenä päivänä ennen viraston aukioloajan päättymistä.

Asianosaisen katsotaan saaneen päätöksestä tiedon, jollei muuta näytetä, seitsemän päivän kuluttua kirjeen lähettämisestä. Käytettäessä tavallista sähköistä tiedoksiantoa asianosaisen katsotaan saaneen päätöksestä tiedon, jollei muuta näytetä, kolmantena päivänä viestin lähettämisestä.

Kunnan jäsenen katsotaan saaneen päätöksestä tiedon seitsemän päivän kuluttua siitä, kun pöytäkirja on yleisesti nähtävänä Kuopion kaupungin verkkosivuilla [www.kuopio.fi/paatoksenteko](http://www.kuopio.fi/paatoksenteko).

Tiedoksisaantipäivää ei lueta oikaisuvaatimusaikaan. Jos oikaisuvaatimusajan viimeinen päivä on pyhäpäivä, itsenäisyyspäivä, vapunpäivä, joulu- tai juhannusaatto tai arkilauantai, saa oikaisuvaatimuksen tehdä ensimmäisenä arkipäivänä sen jälkeen.

**Oikaisuvaatimusviranomainen**

 Kaupunkirakennelautakunta

 Postiosoite PL 1097, 70111 KUOPIO

 Käyntiosoite Suokatu 42

 Sähköposti kaupunkiymparisto(at)kuopio.fi

 Puhelin 044 718 5113 tai 044 718 5110

**Oikaisuvaatimuksen muoto ja sisältö**

Oikaisuvaatimus on tehtävä kirjallisesti. Myös sähköinen asiakirja täyttää vaatimuksen kirjallisesta muodosta.

Oikaisuvaatimuksessa on ilmoitettava

* päätös, johon haetaan oikaisua
* miten päätöstä halutaan oikaistavaksi ja
* millä perusteella oikaisua vaaditaan.

 Oikaisuvaatimuksessa on lisäksi ilmoitettava tekijän nimi, kotikunta, postiosoite ja puhelinnumero.

Jos oikaisuvaatimuspäätös voidaan antaa tiedoksi sähköisenä viestinä, yhteystietona pyydetään ilmoittamaan myös sähköpostiosoite.